TEYREBAZ

Mêrgûmar daristaneke destlêneketî ya di hembêza Bestan de bû. Bestan bi çiyayên navsere yên wek Kela Memê, Herekol, Kato, û Pîro hatibû dorpêçkirin. Dijberî çiyayên bilind ên li derûdora wê, bi girikên biçûk û daristanên xwezayî germyaneke li hember serma zozanan bû. Gava tu ji nav berfa zozanan dadiketî nav şînayiya Bestan, cîhaneke hêvîdar li pêşberî te dirêj dibû.

Mêrgûmar ewçendî têrdar bû û dar û deviyên wê ewçendî bitov bûn, gelek cureyên ajalan bi dilekî aram hêlîna xwe, qula xwe di navê de bi cî kiribûn û tevî ajalên din çêja xwezaya parêzger derdixistin.

Tevî mij û dûmana her dem li ser serê Kato, Kela Memê û Herekolê diciviya, ezmanê Bestan çik sayî bû. Gelek teyr û tilûr li ezmanên Besta bi dilaramî difiriyan û carinan qîjeqîja teyran tev li çiveçiva çûkan dibû. Carinan zûrîniya guran tev li pifîna berazan û kelîna pezkoviyan dibû. Li Mêrgûmarê ji bo hemû ajalan cih hebû. Kîso, Keroşk, Jûjî, Mar, Mişk, Sîxur, Sivore, Darkitok, Tûtî, Gur, Beraz, Rovî, Hirç … ma çi tine bû!

Li herî jorê li bilindahiyan her dem teyrebazek hebû. Teyrebaz ji berbangê dest pê dikir, heta tarîtiya êvarê li ser Bestan û bi piranî li ser Mêrgûmarê difiriya. Carinan wek birûskekê xwe berdida xwarê û pê re dîsa wek tîrekê hildifirî ber perê ezmanan. Teyrebazî hemû ajalên li Mêrgûmarê dinasî. Ji jor ve li liv û tevgera tevan dinêrî. Hêlîn û qulên gelekan li ku bûn, riyên wan û çûnûhatinê tev dizanî. Ajalên li nav Mêrgûmarê çendî warê xwe veşartî ava bikirana, teyrebaz dîsa ew didîtin û nikarîbûn ji ber awirên wî winda bûbûna.

Bi demê re ew hînî Teyrebaz, Teyrebaz jî hînî wan bûbûn û di navbera wan de dostaniyeke dûredûr çêbûbû. Ev hevnasîn û dostanî roj bi roj veguherîbû baweriyê û gelek ajalên Mêrgûmarê êdî ji Teyrebaz nedireviyan. Gava wan ew didît dibeşişîn û kar û çêreya xwe didomandin. Teyrebaz jî yeke ne ewçendî çavbirçî yan tima bû. Gelek caran ber bi zozanan ve difiriya û nêçîra xwe li rûtahiyên Masîro, li bilindahiyên Herekolê dikir û vedigeriya warê xwe, warê bapîr û dapîrên xwe.

Ev xweşî û aramiya li Mêrgûmarê ya nayê zanîn ji kengî ve dihat, rojekê bi dawî bû. Ew roj ji bo Mêrgûmarê û ji bo hemû zindiyên xwe li wir diparastin roja qiyametê bû. Teyrebaz li bilindahiyên Mêrgûmarê xelek li ser xelekan diavêt û pê re qîjîniyek pê diket, ku dilê mirovan disot. Li riyekê, li çareyekê digeriya, ku karibe alîkariyekê, piştgiriyekê, rizgariyekê bigihîne, nas, dost û hemwarên xwe. Lê dikarîbû çi bikira?

Mêrgûmar di nav toz û dûmanê de dikelkilî û qêjîniyek, qarîniyek, zûrîniyek hildikişiya ezmanan, ku dil diperitand, kezep dişewitand. Ajalên dikarîbûn baz bidin, her yek bi aliyekî ve hewl didan xwe ji nav Mêrgûmarê dûr bixin. Hinekan çêlîkên xwe xistibûn devê xwe û bi canhawarî baz didan. Hinek li ber çêliyên xwe digeriyan û ew dehf didan, ku gav bi pêş de biavêjin û lez bikin, xwe rizgar bikin. Hinek jî li ber hêlîna xwe rûniştibûn û bi awirên kelogirî li hêviya hatina hawarekê bûn û nema dizanîn çêliyên xwe çawa rizgar bikin.

Teyrebaz li jor her li derûdora xwe difilitî li riyeke daketina di hawarê de digeriya. Ew ji tevan xemgîntir, ji tevan bihêrstir û ji tevan dilsojtir bû. Warê wan li ber çavên wan dibû xwelî û bi ber bayê sibehiyê ve diket. Piştî bilindbûna dûkel û toza reş, bi carekê re pêtên sor û zer ên wek dev û diranên guran berê xwe dan ezmên. Ger Teyrebaz bi hişmendî fir nedaba xwe û hil nebûba, wê pêtan baskên wê bidana ber dev û diranên xwe. Lê Teyrebaz bi fireke tîrêjîn xwe bilind kir û di ser Mêrgûmarê re berê xwe da Herekolê. Li wê derê kêliyekê bîna xwe veda şûn re bi lez vegeriya ser Mêrgûmarê û li rêzeke ajalên ji ber pêtên agirî direviyan rast hat. Agir girtibû pûrta hin keroşkan û bi ku ve baz didan, ew agir bi xwe re dibirin. Hin jûjî di ciyê xwe de kizirîbûn û reş mabûn. Kîsoyên xwe kişandibûn qalikê xwe, li hêviya qedera xwe bi kotekî diliviyan.

Bi carekê re awirên Teyrebaz li sivoreyekê ket. Li ser qurmê dareke agirpêketî li derûdora qula xwe dizîvirî û hewl dida çêlîka xwe ya di qulê de rizgar bike. Lê çêlîka dihat ber devê qulê pêtên agirî didît û nediwêrî xwe biavêje derve, xwe bi hundirê qulê ve bi paş de dikişand. Teyrebaz kêliyekê lê temaşe kir û hizirî bê dikare çi bike. Hîn ew di wê hizrê de çêlîkê wêr da xwe û xwe ji qula darê avêt xwarê. Lê bi avêtina wê re pêtên agirî ew dorpêç kirin û nehêlan ne dayik xwe bigihîne wê û ne jî ew xwe bigihîne dayika xwe. Bû çîzeçîza her du sivoreyan û wek giriyekî şîndar bilind bû. Teyrebaz li hember neçariya sivoreya dayik û çêlîka wê bi carekê re xwe wek birûskekê berda nav pêtên agir. Bi lepekî xwe çêlîk, bi lepê din dayik girt û hilfiriya bilindahiyên Mêrgûmarê. Di ser Mêrgûmarê re firiya û li bejahiyeke Bestan xwe nizm kir, daket, daket û li nêzî erdê çêlîk û dayika wê ji nav lepên xwe berdan xwarê. Sivoreyê baz da çêlîka xwe û çêlîk jî bi dilgermî ber bi dayika xwe ve herikî. Hev hembêz kirin û awirên wan ber bi jorê ve zîvirîn da spasiyên xwe ji Teyrebaza dosta rojên teng re bikin. Lê Teyrebaz ji mêj ve ji wir hilçûbû. Ew li raserî Mêrgûmarê difiriya û alîkarî dida ajalên di nav pêtên agir de asê mane.

Teyrebazê êdî riya alîkariyê dîtibû, her carê awirên xwe li kûrahiyên daristanê digerand û gava li ciyekî ajalên li hêviya alîkariyê bidîta, bi lez xwe berdida wir û bi lepûşkên xwe yên xurt ew hildigirt û derdixist cihekî ewle û dîsa vedigeriya hawara yên din.

Lê dirêj neajot, wek pêtên ji daristanê bilind dibûn, ji derûdora daristanê bizotin agir bi ser de bariyan. Heta jê hat hil da xwe û bilind firiya. Êdî bizotên agirî nikarîn xwe bigihandinê. Lê wê dikarî bidîta bê bizot ji ku derê dipengizîn û bi ser daristanê de dibariyan.

Wê cara yekê ewçendî zêde mirov li axa Bestan û li derûdora Mêrgûmarê didît. Mirovên wek reşahiyan di nav toz û dûkelê de dihezhizîn, bi hesinên dirêj ên agir dipîjiqîn ên di destê wan de ji daristanê bi dûr ve diçûn. Kêliyeke din bû pitepita teyrekî hesinî. Teyrebaz ev teyrê girsî hesinî jî cara yekem didît. Teyrê hesinî li ser girekî biçûk ê raserî Mêrgûmarê xwe berda erdê û reşahiyên çek bi dest herikîn hundirê wê. Êdî pê re derûdor tarî bû û teyrebaz hew didît. Lê ji Mêrgûmarê cih bi cih pêtên agir diliviyan û qêjînî û qariniyên hawarxwaz û dilsoj bê navber digihiştin ber perê ezmanan …

HESEN HUSEYÎN DENÎZ